b'\n_START_ARTICLE_\nBogomil Ferfila\n_START_SECTION_\n\xc5\xbdivljenjepis\n_START_PARAGRAPH_\nBogomil Ferfila, dvakratni mladinski dr\xc5\xbeavni prvak v dviganju ute\xc5\xbei, je ustanovitelj in vodja magistrskega \xc5\xa1tudija Ameri\xc5\xa1ke, nem\xc5\xa1ke in svetovne \xc5\xa1tudije na Fakulteti za dru\xc5\xbebene vede in redni profesor Univerze v Ljubljani. Pou\xc4\x8duje in raziskuje na podro\xc4\x8dju primerjalnih politik, regionalnih \xc5\xa1tudij in javne ekonomike. Njegov dodiplomski in podiplomski \xc5\xa1tudij je potekal na podro\xc4\x8dju ekonomije, sociologije, obramboslovja in politologije na razli\xc4\x8dnih univerzah, kjer je pridobil tudi ustrezna spri\xc4\x8devala (tri univerzitetne diplome, dva magisterija, en doktorat). V Sloveniji je objavil ve\xc4\x8d kot 40 knjig, kar nekaj v angle\xc5\xa1kem jeziku. \xc5\xa0tevilne njegove knjige so iz\xc5\xa1le v tujih dr\xc5\xbeavah: v ZDA (1991, 2000, 2010), USSR (1991), Kanadi (1993, 1994), Srbiji (1989, 2012), Indiji (2011), Nem\xc4\x8diji (2012) in Moldaviji (2014)._NEWLINE_Zalo\xc5\xbeba FDV je s pomo\xc4\x8djo Ministrstva za kulturo je leta 1994 za\xc4\x8dela izdajati njegovo zbirko knjig z naslovom Svet na dlani. Dosedaj je iz\xc5\xa1lo \xc5\xbee \xc5\xa1tirideset knjig \xe2\x80\x93 \xc4\x8detrta je obravnavala Antarktiko, peta Japonsko, \xc5\xa1esta Grenlandijo in Arktiko, sedma ZDA, trinajsta Etiopijo, dvajseta Vzhodno Evropo, dvaindvajseta Severno Korejo, triindvajseta Kubo, trideseta Izrael in Palestino, dvaintrideseta Iran, petintrideseta Libanon in Sirijo, sedemintrideseta \xc5\xa0vedsko, osemintrideseta Afganistan in devetintrideseta Vikinge, Same in Eskime. Knjige v tej zbirki so sinteza interdisciplinarnih analiz posamezne dr\xc5\xbeave, potovalnih izku\xc5\xa1enj pisca in izjemno obse\xc5\xbenega podpornega fotografskega gradiva._NEWLINE_Prof. Ferfila je objavil nekaj sto \xc4\x8dlankov in kraj\xc5\xa1ih del v \xc5\xa1tevilnih doma\xc4\x8dih in tujih revijah, zlasti kanadskih, poljskih, ameri\xc5\xa1kih, srbskih in francoskih. Udele\xc5\xbeil se je konferenc in seminarjev v Izraelu, ZDA, Japonski, Avstriji, Braziliji in Kanadi ter kot gostujo\xc4\x8di profesor predaval na: Univerzi Kalifornija v njenih kampusih Los Angeles, Berkeley in Riverside, Dr\xc5\xbeavni univerzi New York, Univerzi Duke, Dr\xc5\xbeavni univerzi Ohio \xe2\x80\x93 vse v ZDA; Univerzi Simon Fraser, Univerzi York, Univerzi Carleton, Univerzi British Columbia, Univerzi Winnipeg \xe2\x80\x93 vse v Kanadi; pa na Akademiji znanosti v Sovjetski zvezi, Univerzi Adelaide v Avstraliji, Univerzi Katmandu v Nepalu, Univerzi Tokyo in Japonskem institutu za mednarodne odnose na Japonskem, Institutu za parlamentarni razvoj in podjetni\xc5\xa1tvo v Minsku v Belorusiji._NEWLINE_V letih 1990-1991 je bil na postdoktorskem izobra\xc5\xbeevanju v ZDA kot Fulbrightov \xc5\xa1tipendist. Leta 1998 je bil na postdoktorskem izobra\xc5\xbeevanju na Japonskem kot \xc5\xa1tipendist Japonske fondacije. V pomladnem semestru 1991 je predaval predmet Primerjalne politike na Dr\xc5\xbeavni univerzi Cleveland, ZDA. V poletnih semestrih 1991 in 1993 je predaval predmet Socialisti\xc4\x8dna gospodarstva in dr\xc5\xbeave na Univerzi Manitoba, Kanada. V letih 1998 do 2017 je bil vsako leto od enega do dveh mesecev gostujo\xc4\x8di raziskovalec na Univerzi Manitoba, Kanada ali Dr\xc5\xbeavni univerzi Washington, ZDA.'